KTIS อวดกำไร Q2 โต 2 เท่า รายได้เพิ่ม-ค่าเงินบาทอ่อนหนุน
KTIS อวดกำไรไตรมาส 2/65 (ม.ค.-มี.ค.65) โต 2 เท่า แตะ 689.5 ลบ. รายได้จากการขายน้ำตาล เอทานอล และไฟฟ้าเพิ่มขึ้น รับอานิสงส์ค่าเงินบาทอ่อนหนุน
KTIS อวดกำไรไตรมาส 2/65 โต 2 เท่า แตะ 689.5 ลบ. รายได้ขายเพิ่ม หลังปริมาณอ้อยพุ่ง-ค่าเงินบาทอ่อนหนุน
18 พ.ค. 2565

นายณัฎฐปัญญ์  ศิริวิริยะกุล  รองประธานเจ้าหน้าที่บริหาร  กลุ่มบริษัท  เกษตรไทย  อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS ผู้นำในอุตสาหกรรมน้ำตาลและอุตสาหกรรมต่อเนื่องครบวงจร เปิดเผยว่า ผลการดำเนินงานของบริษัทฯ ในงวดไตรมาสที่ 2/2565 (มกราคม-มีนาคม 2565) เติบโตได้ดี โดยมีรายได้รวม 5,558.2 ล้านบาท เพิ่มขึ้น 83.0% เมื่อเทียบกับไตรมาสเดียวกันของปี 2564 และมีกำไรสุทธิ 689.5 ล้านบาท เพิ่มขึ้นถึง 236.5% เมื่อเทียบกับงวดเดียวกันของปีก่อน
“ด้วยปริมาณอ้อยที่เพิ่มขึ้น สามารถนำมาผลิตน้ำตาลทรายได้มากขึ้น และมีวัตถุดิบสำหรับอุตสาหกรรมต่อเนื่องมากขึ้นด้วย ส่งผลให้มีรายได้จากการขายน้ำตาลทรายเพิ่มขึ้น 77.9% รายได้จากธุรกิจเอทานอลเพิ่มขึ้น 151.6% รายได้จากการขายไฟฟ้าเพิ่มขึ้น 14.2% และยังมีรายได้อื่นๆ ที่เป็นผลพวงจากเงินบาทที่อ่อนค่าลงเมื่อเทียบกับดอลลาร์สหรัฐ ทำให้เกิดกำไรจากอัตราแลกเปลี่ยนและจากการทำราคาขายน้ำตาลที่ดี” นายณัฎฐปัญญ์ กล่าว
ทั้งนี้ฤดูหีบปี 2563/2564 ซึ่งประสบปัญหาภัยแล้ง กลุ่ม KTIS มีอ้อยเข้าหีบเพียง 4.3 ล้านตัน แต่ปี 2564/2565 มีอ้อยเข้าหีบ 6.2 ล้านตัน เพิ่มขึ้น 1.9 ล้านตัน หรือ 44.2% และผลิตน้ำตาลทรายได้ 6.3 ล้านกระสอบ สูงกว่าปีก่อนถึง 34.0% วัตถุดิบที่ส่งเข้าสู่โรงงานต่างๆ ทั้งโมลาสที่เข้าสู่โรงงานผลิตเอทานอล ชานอ้อยสำหรับผลิตเยื่อกระดาษชานอ้อยและผลิตภัณฑ์ต่อเนื่อง รวมถึงโรงไฟฟ้าเชื้อเพลิงชีวมวลก็มีมากขึ้นด้วย จึงส่งผลให้รายได้รวมของบริษัทฯ สูงกว่าปีก่อนอย่างมีนัยสำคัญ